Samtlige divisionsspillere i fodboldklubben B52 Aalborg har vendt klubben ryggen og ønsker ikke mere at spille for B52 i kvindernes 1. division. Det oplyser P4 Nordjylland.

Beslutningen er truffet kollektivt, efter at klubbens ledelse afviste at supplere divisionsholdet med talentfulde juniorspillere. - Vi er syv spillere, der har holdt sammen længe, men vi kan ikke alene drive et divisionshold videre, siger den tidligere anfører Mette Høst, der savner opbakning fra ledelsen, der ifølge Mette Høst ikke har gjort nok for at skaffe nye spillere. Dameafdelingen har ellers altid været flagskibet i B52, men opbakningen er smuldret. I foråret opgav generalforsamlingen at finde en ny dameformand, og planer om at fusionere med AaBs dameafdeling blev udsat. Træner Kurt Larsen opgav inden efterårssæsonen, og forleden fik han følgeskab af hele førsteholdet. Dansk Boldspil Union afviser, at klubben kan trække sit førstehold ud af turneringen - og derfor tvinges B52 nu til at rykke sit andethold fra serie 1 op i 1. division. Og de spiller deres første kamp i morgen.